Diari Oficial de la Generalitat Valenciana


Sumari del DOGV 3281, del 08-07-1998 (1998/5064)

ACORD de 21 d'abril de 1997, de la Comissió Territorial d'Urbanisme d'Alacant, relatiu a la revisió del Pla General del municipi de Cocentaina.
-----------------------------------------------------------------------------------------------------------------------------------------------

### Dades del document

Número de DOGV
:   3281

Data del DOGV
:   08-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/5064


Data del document
:   21-04-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 21 d'abril de 1997, de la Comissió Territorial d'Urbanisme d'Alacant, relatiu a la revisió del Pla General del municipi de Cocentaina. [1998/C5064]
  
Vist l'expedient de referència i segons els següents
  
Antecedents de fet
  
Primer
  
L'Ajuntament, en sessió plenària de 15 d'octubre de 1996, va acordar l'aprovació provisional, després de complir els tràmits d'exposició pública, acordada en virtut d'acord plenari adoptat en sessió celebrada el dia 2 d'agost de 1996, i anuncis apareguts en el Diari Oficial de la Generalitat Valenciana, de 24 d'agost de 1996, i en un dels diaris de major difusió provincial el 10 d'agost de 1996, no havent-se presentat al·legacions.
  
Segon
  
La documentació està integrada per memòria informativa i justificativa, plans d'informació i d'ordenació.
  
Tercer
  
La Comissió Territorial d'Urbanisme, en sessió celebrada el dia 2 d'abril de 1993, va acordar aprovar definitivament la revisió del Pla General d'Ordenació Urbana de Cocentaina a excepció de l'àmbit objecte d'aquesta, constituït pel sector 3 del sòl urbanitzable no programat Formiñá, fins que s'arribarà a una solució que obtinguera informe favorable de la Conselleria de Medi Ambient, atés que en la Declaració d'Impacte Ambiental emesa per la Direcció General de Qualitat Ambiental, el 27 de novembre de 1992, en l'expedient de revisió, punt quart, va ser rebutjada la classificació proposada de sòl urbanitzable no programat de la zona denominada Forminyà, pels seus especials valors ecològics i paisatgístics.
  
Quart
  
En la documentació aportada per l'ajuntament en data 5 de novembre de 1996 es renuncia a la classificació de sòl continguda en el projecte de revisió original, com a sòl urbanitzable no programat, incloent-hi la zona afectada amb una superfície de 130.000 metres quadrats en el sòl no urbanitzable en les següents categories:
  
a) Sòl no urbanitzable de protecció especial pels seus valors ecològics i paisatgístics,
  
b) Sòl no urbanitzable de protecció de llits,
  
c) Sòl no urbanitzable de règim general (es detecta errada mecanogràfica, en denominar-lo especial en l'article 3.2 de la normativa),
  
la delimitació de les quals es defineix en el pla corresponent i se sotmeten al règim jurídic que estableix el Pla General definitivament aprovat per a les mateixes categories de sòl no urbanitzable, així:
  
a) Per al sòl no urbanitzable de protecció especial pel seus valors ecològics i paisatgístics (VEP) s'atendrà al que disposa l'article 8.10 del Pla General vigent.
  
b) Per al sòl no urbanitzable de protecció de llits (C. A. U.), s'atendrà al que disposa l'article 8.11 del Pla General vigent.
  
c) Per al sòl no urbanitzable de règim general (R. G.), s'atendrà el que disposa l'article 8.14 de les normes encara que s'imposa per afegiment que qualsevol actuació assegure el manteniment del pinar i l'omeda i es prohibeix la tala massiva o per motius no forestals com també l'obertura de noves pistes no forestals o infraestructures que alteren la fisonomia de massa arbòria.
  
Consideracions tècniques jurídiques
  
Primera
  
La tramitació s'estima correcta d'acord amb el que estableix l'article 114 del Text Refós de 1992 i els articles 125 a 130 del Reglament de Planejament.
  
Segona
  
La documentació s'estima completa de conformitat amb l'article 72.4 del Text Refós de 1992 i els articles 37 a 42 del Reglament de Planejament.
  
Tercera
  
Consta en l'expedient la Declaració d'Impacte Ambiental favorable de data 17 de desembre de 1996.
  
Quarta
  
Respecte del contingut de la proposta es pot considerar acceptable tant per la seua adequació a la Llei 4/1992, del Sòl No Urbanitzable, com per haver obtingut la conformitat de la Conselleria competent en matèria mediambiental.
  
Cinquena
  
Finalment, amb independència del que s'exposa i, encara que no resulta ser l'objecte d'aquest expedient, cal recordar, així mateix, que continua pendent de reparar-se per part de l'ajuntament les deficiències en matèria de policia de ferrocarrils manifestades per RENFE en el recurs interposat per la citada contra l'acord de la Comissió Territorial d'Urbanisme pel qual s'aprovava definitivament la revisió del Pla General. El conseller d'Obres Públiques, Urbanisme i Transports va estimar el recurs mitjançant resolució de data 30 de març de 1994, cosa que va motivar la suspensió de la dita aprovació en la zona de sòl urbà de la partida de Gormaig.
  
Sisena
  
Per resolució de 14 de febrer de 1996, del conseller d'Obres Públiques, Urbanisme i Transports publicada en el Diari Oficial de la Generalitat Valenciana de 4 de març de 1996, i a l'empara del que disposa la disposició transitòria 2.ª de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística es concedeix una pròrroga perquè els instruments de planejament que van tenir entrada en la Conselleria d'Obres Públiques, Urbanisme i Transports abans que haguera transcorregut un any de vigència de la citada llei, es puguen continuar tramitant i aprovant conforme a les disposicions de la legislació anterior.
  
Setena
  
La Comissió Territorial d'Urbanisme és l'òrgan competent per a l'adopció d'aquest acord, conforme al que disposa l'article 118.3.a del Text Refós de la Llei sobre Règim del Sòl i Ordenació Urbana de 1992 i els articles 9 i 10 del Reglament dels Òrgans Urbanístics de la Generalitat Valenciana aprovat pel Decret 77/96, de 16 d'abril.
  
Vists els preceptes legals citats, la Llei de Règim Jurídic de les Administracions Públiques i del Procediment Administratiu Comú i altres disposicions de pertinent aplicació, la Comissió Territorial d'Urbanisme acorda:
  
Aprovar definitivament l'expedient de referència, encara que supeditant-ne la publicació i, en conseqüència, l'eficàcia, que s'aporten els plans que es modifiquen en el mateix format que el Pla General a l'efecte de la seua refosa, i es recorda a l'ajuntament la necessitat de recollir el que estableix el recurs estimat pel conseller d'Obres Públiques, Urbanisme i Transports.
  
El president de la Comissió Territorial d'Urbanisme, amb data 12 de maig de 1998, va resoldre:
  
Vist l'acord adoptat per la Comissió Territorial d'Urbanisme en sessió de 21 d'abril de 1997 pel qual es va aprovar definitivament l'expedient de referència, supeditant-ne la publicació al compliment d'algunes condicions, com també la documentació presentada per l'ajuntament amb data 18 de febrer de 1998 i 3 d'abril de 1998 que compleix en tots els seus punts el mencionat acord de la Comissió, resolc:
  
Ordenar la immediata publicació del citat acord d'aprovació definitiva en el Diari Oficial de la Generalitat Valenciana, a l'efecte de l'entrada en vigor, conforme al que disposa l'article 59, apartats 2 i 4 de la Llei 6/1994, de 15 de novembre, de la Generalitat Valenciana Reguladora de l'Activitat Urbanística. La publicació de l'aprovació definitiva n'excusa la notificació individualitzada.
  
Contra aquest acord, que no posa fi a la via administrativa, podrà interposar-s'hi recurs ordinari davant el conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 14.2 del Reglament dels Òrgans Urbanístics de la Generalitat Valenciana, aprovat per Decret 77/96, de 16 d'abril, del Consell.
  
Alacant, 28 de maig de 1998.- El president de la Comissió Territorial d'Urbanisme: Fernando Modrego Caballero.